秋懷
作者：李流謙
朝代：宋

paragraphs: 悠悠感愁運，肅肅勵素節。
蟾華度疎櫺，蘭吹出叢薄。
幽蟲泣煙莎，微螢映露葉。
百哀攻予衷，感此重忉怛。
庭闈餘斑衣，荒壠已白骨。
苟生尚何聊，從死恐亡益。
鞠凶天未悔，風急鴈序拆。
女須冰玉質，眼看沒荒域。
山鬼不足鄰，何年反爾魄。
危腸盡一哭，六月霜凜烈。
自從奪所怙，殘魂慨零落。
虛弦已折翮，况此百中鏑。
人生寄一世，常苦不滿百。
血氣如微流，豈禁沸鼎涸。
隠憂誰復訴，任理寬萬一。
貝葉了諸妄，一真無悅戚。
香火有昔緣，從茲事朝夕。